ກອງປະຊຸມຄົບຄະນະສະໄໝວິສາມັນ ຂອງຄະນະບໍລິຫານງານສູນກາງພັກ ສະໄໝທີ XIໄດ້ໄຂຂຶ້ນໃນລະຫວ່າງວັນທີ 21-25 ມິຖຸນາ 2021 ທີ່ສໍານັກງານສູນກາງພັກ, ພາຍໃຕ້ການເປັນປະທານຂອງ ສະຫາຍ ທອງລຸນ ສີສຸລິດ ເລຂາທິການໃຫຍ່ຄະນະບໍລິຫານງານສູນກາງພັກປະຊາຊົນປະຕິວັດລາວ ໂດຍມີບັນດາສະຫາຍກຳມະການກົມການເມືອງສູນກາງພັກ, ເລຂາທິການສູນກາງພັກ, ບັນດາສະ ຫາຍກຳມະການສູນກາງພັກສົມບູນ ແລະ ສຳຮອງເຂົ້າຮ່ວມຢ່າງຄົບຖ້ວນ, ໂດຍປະຕິບັດບັນດາມາດຕະການປ້ອງກັນການແຜ່ລະບາດຂອງພະຍາດໂຄວິດ-19 ທີ່ຄະນະສະເພາະກິດວາງອອກຢ່າງເຂັ້ມງວດ.
ກອງປະຊຸມຄົບຄະນະໃນຄັ້ງນີ້, ໄດ້ສຸມໃສ່ຄົ້ນຄວ້າ, ປຶກສາຫາລື ແລະ ໃຫ້ທິດຊີ້ນຳ ຕໍ່ບັນຫາທີ່ເປັນຍຸດທະສາດຂອງຊາດ ເປັນຕົ້ນແມ່ນ: (1) ວາລະແຫ່ງຊາດວ່າດ້ວຍການແກ້ໄຂຄວາມຫຍຸ້ງຍາກທາງດ້ານເສດຖະກິດ-ການເງິນ;(2) ວາລະແຫ່ງຊາດ ວ່າດ້ວຍການສະກັດກັ້ນ ແລະແກ້ໄຂບັນຫາຢາເສບຕິດ;(3) ສ້າງການຫັນປ່ຽນຢ່າງແຂງແຮງ ແລະເລິກເຊິ່ງທຸກຂອດ
ໃນວຽກງານພະນັກງານເຊິ່ງ ທັງ 3 ຫົວຂໍ້ດັ່ງກ່າວ ລ້ວນແຕ່ເປັນບັນດາບັນຫາສຳຄັນຮີບດ່ວນ ທີ່ເລັ່ງທວງໃຫ້ຕ້ອງເຊີດຊູບົດບາດການນໍາພາຊີ້ນໍາໂດຍກົງ ແລະ ຮອບດ້ານຂອງຄະນະພັກ ແລະ ອົງການປົກຄອງແຕ່ລະຂັ້ນເພື່ອສຸມໃສ່ບັນຊາແກ້ໄຂຢ່າງເປັນລະບົບ ແລະ ມີປະສິດທິຜົນຕິດພັນກັບການປັບປຸງພາຍໃນກົງຈັກການຈັດຕັ້ງແຕ່ລະຂັ້ນ ໃຫ້ປອດໃສ, ເຂັ້ມແຂງແລະໜັກແໜ້ນ. ການກຳນົດ 3 ບັນຫາດັ່ງກ່າວ ສະແດງໃຫ້ເຫັນເຖິງຄວາມຕັດສິນໃຈອັນເດັດ ດ່ຽວໜຽວແໜ້ນຂອງພັກເຮົາໃນການແກ້ໄຂຄວາມຫຍຸ້ງຍາກ, ສິ່ງທ້າທາຍທົດສອບຕ່າງໆ ທາງດ້ານເສດ ຖະກິດ, ສັງຄົມ ແລະ ວຽກງານພະນັກງານແນໃສ່ເຮັດໃຫ້ຄາດໝາຍ, ທິດທາງ, ໜ້າທີ່ທີ່ໄດ້ກໍານົດອອກໃນມະຕິກອງປະຊຸມໃຫຍ່ຄັ້ງທີ XI ຂອງພັກໄດ້ຮັບການຈັດຕັ້ງປະຕິບັດໃຫ້ມີຜົນສໍາເລັດ.
ໃນກອງປະຊຸມຄະນະບໍລິຫານງານສູນກາງພັກ ໄດ້ເອກະພາບໃຫ້ທິດຊີ້ນໍາວ່າ: ຄວາມຫຍຸ້ງຍາກທາງດ້ານເສດຖະກິດ-ການເງິນ ແລະ ບັນຫາຢາເສບຕິດ ແມ່ນບັນຫາທີ່ໄດ້ສະສົມມາເປັນເວລາດົນນານ, ເຖິງວ່າ ຜ່ານມາພັກ-ລັດເຮົາ ໄດ້ມີຄວາມພະຍາຍາມແກ້ໄຂ ດ້ວຍຫລາຍມາດຕະການ ແຕ່ກໍຍັງບໍ່ທັນສາ ມາດສ້າງການຫັນປ່ຽນຢ່າງຕັ້ງໜ້າໄດ້ເທື່ອ ແລະ ສືບຕໍ່ເປັນສິ່ງທ້າທາຍ ຕໍ່ການນໍາພາຂອງພັກ ແລະ ການຄຸ້ມຄອງບໍລິຫານຂອງລັດ ໃນຊຸມປີຕໍ່ໜ້າ, ບົນພື້ນຖານນັ້ນ ໄດ້ຍົກລະດັບການແກ້ໄຂບັນຫາ. ຄວາມຫຍຸ້ງຍາກທາງດ້ານເສດຖະກິດ-ການເງິນ ເປັນວາລະແຫ່ງຊາດ ທີ່ຮີບດ່ວນ ເພື່ອຄົ້ນຄວ້າ ແລະ ວາງມາດຕະການອອກຢ່າງເປັນລະບົບ, ໃຊ້ເວລາອັນແນ່ນອນນັບແຕ່ສ້າງຖານການຜະລິດ-ທຸລະກິດ, ການບໍລິ ການເພື່ອຕອບສະໜອງການຊົມໃຊ້ຢູ່ພາຍໃນ, ເພີ່ມການສົ່ງອອກແລະສ້າງຄວາມເຂັ້ມແຂງຂອງຖານລາຍຮັບ, ເພີ່ມທະວີປະສິດທິພາບໃນການຄຸ້ມຄອງລາຍຈ່າຍ ແລະ ການດໍາເນີນບັນດາມາດຕະການປະຢັດຢ່າງຈິງຈັງ ແນໃສ່ສ້າງຄວາມເຂັ້ມແຂງ ກໍຄືການຍົກສູງປະສິດທິພາບການຄຸ້ມຄອງມະຫາພາກ ຂອງລັດ ແລະ ສ້າງຄວາມເຂັ້ມແຂງ ໃຫ້ແກ່ພື້ນຖານເສດຖະກິດແຫ່ງຊາດ ຂອງປະເທດເຮົາ.
ການແກ້ໄຂບັນຫາຢາເສບຕິດຢູ່ປະເທດເຮົາແມ່ນບັນຫາທີ່ມີຄວາມສຳຄັນ, ຈໍາເປັນຮີບດ່ວນ, ທັງເປັນບັນຫາທີ່ກວ້າງຂວາງ ແລະ ມີຄວາມສັບສົນ, ສົ່ງຜົນກະທົບຢ່າງໃຫຍ່ຫລວງຕໍ່ຄວາມສະຫງົບເປັນລະ ບຽບຮຽບຮ້ອຍ ແລະ ຄວາມໝັ້ນຄົງຂອງຊາດກໍຄືການພັດທະນາເສດຖະກິດ-ສັງຄົມ, ບັ່ນທອນຄຸນນະພາບຊີວິດຂອງປະຊາຊົນ, ເບື່ອເມົາຊາວໜຸ່ມ, ເຍົາວະຊົນທີ່ເປັນອະນາຄົດຂອງຊາດ; ດັ່ງນັ້ນ ການແກ້ໄຂບັນຫາດັ່ງກ່າວ ຈຶ່ງຕ້ອງຖືເປັນໜ້າທີ່, ຄວາມຮັບຜິດຊອບ, ເປັນ”ພາລະກິດທົ່ວປວງຊົນ”ເລີ່ມຈາກສະຖາບັນຄອບຄົວ, ສະຖານບັນການສຶກສາໂດຍແມ່ນ ພັກ-ລັດເປັນແກນກາງໃນການນໍາພາຊີ້ນໍາເພື່ອຂັບເຄື່ອນການແກ້ໄຂບັນຫາຢາເສບຕິດ, ດ້ວຍມາດຕະການຕ່າງໆ ໃນສະເພາະໜ້າ ແລະ ຍາວນານ. ໃນນັ້ນ ສົມ ທົບແໜ້ນການສະກັດກັ້ນ, ປ້ອງກັນ, ດໍາເນີນການປາບປາມ ຂະບວນການ ເຄື່ອຂ່າຍຢາເສບຕິດ ຢ່າງເປັນລະບົບ ໄປພ້ອມໆກັນກັບການດຳເນີນແກ້ໄຂຄະດີຂະບວນຍຸຕິທຳຕາມກົດໝາຍ ໃຫ້ເຂັ້ມງວດ, ໂປ່ງໃສ, ຍຸຕິທຳ.
ຄະນະບໍລິຫານງານສູນກາງພັກ ມີຄວາມເປັນເອກະພາບວ່າບັນດາມາດຕະການໃນວາລະແຫ່ງຊາດ ວ່າດ້ວຍການແກ້ໄຂຄວາມຫຍຸ້ງຍາກດ້ານເສດຖະກິດ-ການເງິນ ແລະ ການແກ້ໄຂບັນຫາຢາເສບຕິດ ທີ່ວາງອອກ ຕ້ອງນໍາໄປສູ່ການຊີ້ນໍາຈັດຕັ້ງປະຕິບັດຢ່າງເຂັ້ມງວດ, ເຊີດຊູຄວາມເປັນເຈົ້າການສູງສຸດຂອງທຸກພາກສ່ວນໃນລະບົບການເມືອງ ຕິດພັນກັບການປຸກລະດົມການເຂົ້າຮ່ວມຂອງທົ່ວສັງຄົມ, ທົ່ວປວງຊົນ, ສ້າງເປັນຂະບວນການຕົວຈິງເພື່ອຈັດຕັ້ງປະຕິບັດໃຫ້ແຂງແຮງ ແລະ ໄດ້ຮັບຜົນດີພາຍໃຕ້ການນໍາພາຊີ້ນໍາຂອງຄະນະພັກ, ການຄຸ້ມຄອງບໍລິຫານຂອງອົງ ການປົກຄອງຢູ່ແຕ່ລະຂັ້ນ. ພ້ອມນັ້ນ, ຄະນະບໍລິຫານງານສູນກາງພັກ ໄດ້ຕີລາຄາຄືນວຽກງານພະນັກງານຂອງພັກໃນໄລຍະຜ່ານມາ ເພື່ອຊອກໃຫ້ເຫັນສາເຫດຕົ້ນຕໍ ທີ່ພາໃຫ້ມີຄວາມຫຍຸ້ງຍາກ ໃນວຽກງານພະນັກງານໃນໄລຍະຜ່ານມາ ເພື່ອຖອດຖອນບົດຮຽນ ແລະ ສ້າງການຫັນປ່ຽນທີ່ແຂງແຮງ, ເລິກ ເຊິ່ງທຸກຂອດໃນວຽກງານພະນັກງານ ໃນຊຸມປີຕໍ່ໜ້າ, ຍົກສູງຄວາມສາມາດນຳພາ ຂອງຄະນະພັກແຕ່ລະຂັ້ນຕໍ່ກັບວຽກງານພະນັກງານ ເພື່ອຮັບປະກັນໃຫ້ການສ້າງ ແລະ ປະຕິບັດແຜນກຳນົດພະນັກງານເປັນລະບົບ, ມີຄຸນະພາບ ຕາມທິດຫັນເປັນໜຸ່ມ ໃຫ້ມີຄວາມໜັກ ແໜ້ນຕິດພັນກັບການບໍາລຸງສ້າງ, ຈັດວາງ, ຊັບຊ້ອນ, ການຄຸ້ມຄອງ, ປະເມີນຜົນ, ການປະຕິບັດນະໂຍ ບາຍ ແລະ ການປະຕິບັດມາດຕະການທາງວິໄນ ຕໍ່ພະນັກງານ ຢ່າງເປັນລະບົບ ແລະ ເຂັ້ມງວດ.
ກອງປະຊຸມຄົບຄະນະສະໄໝວິສາມັນ ຂອງບໍລິຫານງານສູນກາງພັກສະໄໝທີ XI ຮຽກຮ້ອງມາຍັງຄະນະພັກແຕ່ລະຂັ້ນ, ສະມາຊິກພັກ, ພະນັກງານ, ທະຫານ, ຕໍາຫລວດ, ປະຊາຊົນ, ຊັ້ນຄົນຕ່າງໆ, ນັກທຸລະກິດ, ຜູ້ປະກອບການໃນທົ່ວປະເທດຈົ່ງໃຫ້ການສະໜັບສະໜູນ, ຮ່ວມມື, ຕິດຕາມ, ກວດກາ, ຊ່ວຍເຫລືອ ແລະ ປະກອບສ່ວນຢ່າງຕັ້ງໜ້າ, ເປັນເຈົ້າການ ເຂົ້າຮ່ວມຂະບວນການຈັດຕັ້ງປະຕິບັດວາລະແຫ່ງຊາດ ວ່າດ້ວຍການແກ້ໄຂຄວາມຫຍຸ້ງຍາກທາງດ້ານເສດຖະກິດ-ການເງິນ, ການແກ້ໄຂບັນຫາຢາເສບຕິດກໍຄືການປັບປຸງ, ກໍ່ສ້າງພັກ-ພະນັກງານໃຫ້ມີການຫັນປ່ຽນທີ່ຕັ້ງໜ້າ, ສ້າງໄດ້ຄວາມສາມັກຄີເປັນປຶກແຜ່ນໃນລະບົບການເມືອງ-ສັງຄົມມີປະຊາທິປະໄຕ, ຍຸຕິທໍາ, ປະເທດຊາດ ມັ່ງຄັ່ງເຂັ້ມແຂງຂຶ້ນ ກ້າວຂຶ້ນສູ່ຈຸດໝາຍຢ່າງບໍ່ຢຸດຢັ້ງ.
ພາບ:ເກດສະໜາ